U-I-54/91
Natisni
Opravilna št.:
U-I-54/91
Datum odločitve:
14. 10. 1992
Objavljeno:
OdlUS I, 68
ECLI:
ECLI:SI:USRS:1992:U.I.54.91
Akt:
Odlok Občinske skupščine Črnomelj o lokacijskem načrtu za centralno čistilno napravo Črnomelj (Skupščinski Dolenjski list, št. 8/90) in popravek tega odloka (Skupščinski Dolenjski list, št. 2/91), 3. čl.

Odlok iste občinske skupščine o lokacijskem načrtu za centralno čistilno napravo Črnomelj (Skupščinski Dolenjski list, št. 8/90) Odlok iste občinske skupščine o dopolnitvi odloka o lokacijskem načrtu za centralno čistilno napravo Črnomelj (Ur. list RS, št. 25/91)

Odlok iste občinske skupščine o spremembi in dopolnitvi odloka o lokacijskem načrtu za centralno čistilno napravo Črnomelj (Ur. l. RS, št. 21/92)
Izrek:
Postopek za oceno ustavnosti in zakonitosti izpodbijane določbe prvega odloka in njegovega popravka se ustavi.

Pobuda za oceno ustavnosti in zakonitosti drugih dveh izpodbijanih odlokov se ne sprejme.

Pobuda za oceno ustavnosti in zakonitosti zadnjega izpodbijanega odloka se ne sprejme.
Evidenčni stavek:
Določba občinskega odloka o sprejetju lokacijskega načrta, ki določa meje območja urejanja kot je določen v tekstualnem delu lokacijskega načrta, ni v skladu z zakonom. Navedena neustavnost pa je bila v roku, ki ga je določilo ustavno sodišče, odpravljena in je zato ustavno sodišče postopek ustavilo.
Geslo:
Zakonitost postopka sprejemanja lokacijskega načrta.

Usklajenost občinskega urbanističnega dokumenta z obveznimi izhodišči republiškega in občinskega družbenega plana.

Lokacija čistilne naprave.

Veljavnost (obstoj) predpisa (občinskega odloka) kot procesni pogoj za oceno njegove ustavnosti oziroma zakonitosti.
Pravna podlaga:
Zakon o urejanju naselij in drugih posegov v prostor (ZUN), 36., 37., 38. in 39. čl.

Zakon o urejanju prostora (ZUreP), 50. čl.

Zakon o postopku pred Ustavnim sodiščem SR Slovenije (ZUSS), 15., 22., 2. odst. 25. čl.
Opomba:
K obravnavani zadevi sta bili s sklepom ustavnega sodišča z dne 2/7-1992 pridruženi zadevi št. U-I-24/92 in U-I-56/92 zaradi skupnega obravnavanja in odločanja.
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Antonija Grahek, Črnomelj
Datum vloge:
30. 5. 1991
Vrsta odločitve:
sklep
Vrsta rešitve:
ustavitev
Dokument:
US16142
Dokument v PDF obliki:
U-I-54-91.pdf
122 KB
Prenesite datoteko
U-I-54/91 - 29
14/10-1992
S K L E P
Ustavno sodišče je v postopku za oceno ustavnosti in zakonitosti, začetem na pobudo Antonije Grahek iz Črnomlja ter na pobudi občanov iz Vojne vasi pri Črnomlju, na seji dne 14/10-1992
s k l e n i l o :
a) Postopek za oceno ustavnosti in zakonitosti 3. člena odloka Skupščine občine Črnomelj o lokacijskem načrtu za centralno čistilno napravo Črnomelj (Skupščinski Dolenjski list, št. 8/90) in popravka tega odloka (Skupščinski Dolenjski list, št. 2/91) se ustavi.
b) Ustavno sodišče ne sprejme pobude občanov iz Vojne vasi pri Črnomlju, vložene dne 6/3-1992, in ne začne postopka za oceno ustavnosti in zakonitosti odloka Skupščine občine Črnomelj o lokacijskem načrtu za centralno čistilno napravo Črnomelj (Skupščinski Dolenjski list, št. 8/90) in odloka Skupščine občine Črnomelj o dopolnitvi odloka o lokacijskem načrtu za centralno čistilno napravo Črnomelj (Uradni list RS, št. 25/91). c) Ustavno sodišče ne sprejme pobude občanov iz Vojne vasi pri Črnomlju, vložene dne 6/5-1992, in ne začne postopka za oceno ustavnosti in zakonitosti odloka Skupščine občine Črnomelj o spremembi in dopolnitvi odloka o lokacijskem načrtu za centralno čistilno napravo Črnomelj (Uradni list RS, št. 21/92).
O b r a z l o ž i t e v
a) S sklepom št. U-I-54/91-8 je dne 26/9-1991 ustavno sodišče delno sprejelo pobudo Antonije Grahek iz Vojne vasi pri Črnomlju za oceno v izreku tega sklepa pod a) navedene določbe občinskega odloka in njegovega popravka, ker je ugotovilo, da so v 3. členu obravnavanega občinskega odloka skupaj s popravkom odloka navedene parcele št. 2121/1, 2126/3, 2126/5, 2124/2 in 2126/4 ter 2122/2 in 2125/1, ki niso bile navedene v osnutku odloka ob javni razgrnitvi in tudi ne v seznamu parcel v tekstualnem delu lokacijskega načrta centralne čistilne naprave. Ker navedeno neskladje ni bilo v skladu s 39. členom zakona o urejanju naselij in drugih posegov v prostor (Uradni list SRS, št. 18/84, 37/85, 29/86 in 26/90), je ustavno sodišče Skupščini občine Črnomelj s sklepom U-I-54/91-14 določilo rok do 29/2-1992, v katerem naj sama odpravi navedeno neustavnost oziroma nezakonitost, na predlog Skupščine občine Črnomelj pa ta rok podaljšalo do 31/5-1992 s sklepom U-I-54/91-20. Dne 15/4-1992 je Skupščina občine Črnomelj sprejela odlok o spremembi in dopolnitvi odloka o lokacijskem načrtu za centralno čistilno napravo Črnomelj in ga objavila v Uradnem listu RS, št. 21/92. Ustavno sodišče je ugotovilo, da je s sprejetjem tega odloka in dopolnitvijo lokacijskega načrta Skupščina občine Črnomelj odpravila neustavno in nezakonito neskladje glede obsega zemljišč med odlokom in tekstualnim delom lokacijskega načrta.
Zato je ustavno sodišče na podlagi 7. člena ustavnega zakona za izvedbo ustave Republike Slovenije in 22. člena zakona o postopku pred Ustavnim sodiščem SRS (Uradni list SRS, št. 39/74 in 28/76) postopek ustavilo.
b) Dne 6/3-1992 so občani iz Vojne vasi pri Črnomlju vložili pobudo za oceno ustavnosti in zakonitosti občinskih splošnih aktov, navedenih v izreku tega sklepa pod b). Glede tistega dela pobude, ki izpodbija temeljni odlok Skupščine občine Črnomelj o lokacijskem načrtu za centralno čistilno napravo Črnomelj v celoti, je ustavno sodišče ugotovilo, da navaja iste razloge, kot jih je glede tega odloka že poprej navedla v svoji pobudi Antonija Grahek in glede katere je ustavno sodišče s sklepom št.
U-I-54/91-8 z dne 26/9-1991 že ugotovilo, da niso utemeljeni.
Glede odloka o dopolnitvi odloka o lokacijskem načrtu za centralno čistilno napravo Črnomelj, katerega izpodbija drugi del obravnavane pobude, pa je ustavno sodišče ugotovilo, da je navedeni odlok Skupščina občine Črnomelj odpravila s sprejetjem kasnejšega odloka o spremembi in dopolnitvi odloka o lokacijskem načrtu za centralno čistilno napravo Črnomelj, objavljenega v Uradnem listu RS, št. 21/92, in ga zato ustavno sodišče ne more ocenjevati.
Pobude ustavno sodišče ni sprejelo na podlagi 7. člena ustavnega zakona za izvedbo ustave Republike Slovenije in drugega odstavka 25. člena zakona o postopku pred Ustavnim sodiščem SRS, ker niso izpolnjeni procesni pogoji za začetek postopka.
c) Dne 6/5-1992 so občani iz Vojne vasi pri Črnomlju vložili pobudo za oceno ustavnosti in zakonitosti občinskega splošnega akta navedenega v izreku tega sklepa pod c). V pobudi so navedli, da izpodbijani občinski odlok ni bil sprejet v skladu z določbami 36., 37., 38. in 39. člena zakona o urejanju naselij in drugih posegov v prostor ter 50. členom zakona o urejanju prostora (Uradni list SRS, št. 18/84 in 15/89).
Pobuda ni utemeljena.
Po vpogledu v obširno gradivo, predloženo ustavnemu sodišču po obeh udeležencih v postopku, je ustavno sodišče ugotovilo naslednje: Določba drugega odstavka 36. člena zakona o urejanju naselij in drugih posegov v prostor ni bila kršena, saj zakon določa, da se variantne strokovne rešitve pripravijo praviloma za zazidalne oziroma ureditvene načrte (in ne za lokacijske načrte). V skladu s 37. členom zakona je bila izvedena javna razgrnitev osnutka odloka in glavnih sestavin sprejetega in dopolnjenega lokacijskega načrta v času od 17/1-1992 do 29/2-1992 v prostorih Skupščine občine Črnomelj. V skladu z 38. členom zakona je bil sklep občinskega izvršnega sveta o javni razgrnitvi objavljen v Uradnem listu RS, št. 2/92 in na krajevno običajen način, prizadeti lastniki zemljišč pa posebej vabljeni. Iz zapisnika o javni obravnavi dne 24/2-1992 je razvidno, da so bili navzoči tudi nekateri od vlagateljev pobude in so dali pripombe.
Iz predloženega sklepa Izvršnega sveta Skupščine občine Črnomelj z dne 12/3-1992 je razvidno, da je v skladu z 39. členom zakona bil s pripombami seznanjen občinski izvršni svet, jih zavrnil ter podprl predloženi osnutek odloka in ga predložil občinski skupščini v sprejetje.
Skupščini občine Črnomelj še vedno ni uspelo pridobiti soglasja Vlade Republike Slovenije o usklajenosti občinskega srednjeročnega plana z obveznimi izhodišči in rešitvami družbenih planov Republike Slovenije v smislu 50. člena zakona o urejanju prostora. Je pa bilo pridobljeno mnenje Izvršnega sveta Skupščine Republike Slovenije z dne 13/11-1990, da je dolgoročni družbeni plan občine Črnomelj usklajen z obveznimi izhodišči (vključno z zasnovo razmestitve čistilnih naprav) dolgoročnega plana Republike Slovenije za obdobje 1986 - 2000. Ker so obvezna izhodišča dolgoročnega plana občine Črnomelj glede čistilne naprave prevzeta tudi v srednjeročnem družbenem planu občine, je ustavno sodišče mnenja, da je tudi slednji glede obravnavane čistilne naprave usklajen z obveznimi izhodišči in rešitvami družbenih planov Republike Slovenije v smislu 50. člena zakona o urejanju prostora. Glede na vse navedeno ustavno sodišče na podlagi 7. člena ustavnega zakona za izvedbo ustave Republike Slovenije in 15. člena zakona o postopku pred Ustavnim sodiščem SRS tudi zadnje pobude občanov iz Vojne vasi ni sprejelo in ni začelo postopka.
P r e d s e d n i k
dr. Peter Jambrek